laion/Wikipedia-Exotic huggingface dataset:
אינג'יל

אינג'יל הוא סרט פשע ישראלי משנת 2001 בבימויו של ארנון צדוק, עם יונתן צ'רצ'י, מיכאל הנגבי, עומר ברנע וחיים אלמקיס בתפקידים הראשיים. התסריט נכתב על ידי פיני עדן ועוסק בחברת עבריינים צעירים בבית כלא בו הם כלואים באשמת אונס, רצח, וסמים. בסרט יש סצנה קשה של אונס קבוצתי. מפקד הכלא החדש היה אחד מהנערים האלה והעלילה מסופרת בפלשבקים. את הפסקול הלחין אריק רודיך ששילב בו את נעימתו הידועה "אחרית" מתוך אלבומו "סטאללה" מ-1981. יונתן צ'רצ'י היה מועמד לפרס אופיר לשחקן המשנה הטוב ביותר בטקס פרסי אופיר לשנת 2001. רונן אברהמי (אסי הנגבי) מגיע לכלא השרון בדצמבר 2000 כדי להחליף את מפקד הכלא. מחדרו הוא משקיף על חבורת אסירים צעירים שזה עתה הגיעו ובמחשבתו צצה תמונה דומה מדצמבר 1978 שבה הוא היה חלק מקבוצת אסירים צעירים שהגיעו לכלא אזוקים בידיהם ונעמדו למסדר אצל הסוהר הראשי נסים (יונתן צ'רצ'י). נסים מקבל אותם בקשיחות ומשווה אותם לצמח אינג'יל (יבלית בערבית) שהוא כמותם עשב שוטה שמפריע לגידולים ואין אפשרות להיפטר ממנו כי השורשים שלו עמוק באדמה והם צומחים שוב כמו ששמונים אחוז מהכלואים בכלא זה יחזרו אליו (מכאן שם הסרט). רונן (מיכאל הנגבי), אייל (מיקי גבע), תום (עומר ברנע) ורפי הג'נג'י נמצאים במקום בגלל אונס קבוצתי. רונן הוא התמים בהם, הוא הזמין את ידידתו תמר (קרן וולף) לטרמפ עם שלושת חבריו. תום הנהג מביא אותם לזולה בשפת הים ושם אונס אותה באכזריות ושניים אחרים מצטרפים. רונן מנסה למנוע זאת אבל הם אוחזים בו ומשכיבים אותו על תמר. קובי (עדי פרבר) הוא נער ממשפחה דתית. אחותו הרווקה נירה (לימור גולדשטיין) מתראה עם בחור בהיחבא ועבריין מצלם אותם וסוחט כסף ממנו באיום שיפרסם את הצילומים האינטימיים של אחותו. כשהסחיטה לא נפסקת, רוצח אותו קובי ביריות אקדח. מוקי (חיים אלמקיס) נאשם ברצח צעיר בפאב שהעז לרקוד עם חברתו. הנרצח הוא קרוב משפחה של נסים שמרבה להתעלל בו. מי שמנסה לעזור להם הוא המדריך צחי (דני ליטני) שמתייחס אליהם כבני אדם כי בעברו הסתבך אף הוא. מוקי מקבל חסות על תום שכותב את מכתביו. תום עובר לחדרו של מוקי בו נמצאים גם קובי ומצטרף אליהם גם אורי (אושרי כהן) שאביו (אלי דנקר) שהוא אלוף-משנה מסגיר אותו באשמת צריכה וסחר בסמים. לפי בקשת רונן, חובט בו מוקי בברכו, שובר אותה ומאפשר לרונן לשהות זמן בה בסביבה רגועה של בית חולים. בינתיים משכנע צחי את גרשון (שלום שמואלוב), אביה של תמר שיאפשר לרונן לפגוש את תמר המאושפזת בבית חולים פסיכיאטרי לאחר האונס הקשה ואינה מדברת. רונן מתקרב אליה, מביט בעיניה ואומר לה שאינו אשם. היא אינה מגיבה אך מתחילה לדמוע. עם הזמן היא מאשרת את דבריו של רונן. בינתיים חלה התפתחות רעה בכלא. נסים מודיע למוקי כי בקרוב הוא וחבריו יועברו לכלא מבוגרים ואז ייהפך לעבד מין של אסיר מבוגר. השלושה בתא מחליטים להסתגר בחדר הצינוק ולנעול את עצמם. הם שולחים הודעה כי לא ייצאו אלא אם יתנו להם לשהות בכלא עד גיל 21. נסים ומפקד הכלא (ראובן דיין) מתייחסים אליהם בלגלוג ומזמינים את משפחותיהם לכלא ביחד עם חוליה שמנסה לפרוץ לתא. הם מחליטים להתאבד. מוקי דוקר את אורי וקובי ולבסוף את עצמו. כעת מתבונן רונן המפקד החדש, בקבוצה חדשה שמתקבלת בחמימות על ידי מדריך (דורון ערן). "אינג'יל", במסד הנתונים הקולנועיים IMDb (באנגלית) אינג'יל, בספר הקולנוע הישראלי אינג'יל, באתר אישים איתי קרני, יותר מורכב מטושטוש, באתר ynet, 15 בנובמבר 2001 הנעימה "אחרית" בפסקול הסרט, באתר יוטיוב סצנה מהסרט, באתר יוטיוב
גשר הולכי רגל ורוכבי אופניים מעל מדרון וולודימירסקי

גשר הולכי רגל ורוכבי אופניים מעל מדרון וולודימירסקי (באוקראינית: Пішохідно-велосипедний міст через Володимирський узвіз) הוא גשר קורות מתכת יחיד באורך 216 מטר, בחלקה המרכזי של קייב, אוקראינה. הגשר נפתח במאי 2019. בסוף שנת 2017 הוצג פרויקט של גשר הולכי רגל ורוכבי אופניים. עבודות הבנייה החלו בדצמבר 2018. בסוף מרץ 2019, אונסק"ו החלה להתעניין בעבודות באזור החיץ והמליצה להפסיק את הבנייה. הבנייה הסתיימה עד ליום העיר של קייב, ב-26 במאי 2019. ב-25 במאי התקיים טקס פתיחת גשר הולכי הרגל; בטקס השתתף ראש עיריית קייב ויטלי קליצ'קו. לגשר מבנה בעל שלושה מוטות עם שני עמודים. הקורה נושאת העומס היא מתכת מרותכת כולה, באורך 216 מטר (ממפרק התפשטות אחד למשנהו) מונחת על שני תומכי ביניים מבטון מזוין ושתי עצירות קצה. לקורה שני עיקולים במישור האופקי מסיבות אדריכליות ואסתטיות. רוחב הגשר מ-6 מטר באזורים רגילים ועד 14 מטר באזורי צפייה; גובה התומכים עולה על 30 מטר. מעקות עשויים מתכת וזכוכית. תומכי בטון מזוין מצופים בלוחות מראה. בנקודות המפנה של הגשר יש פלטפורמות תצפית עם תוספות זכוכית ברצפה. מהגשר רואים פנורמות של הגדה השמאלית, פודיל, ואובולון שנראה באופק. מתחת לגשר עובר כביש. מדיה וקבצים בנושא גשר הולכי רגל ורוכבי אופניים מעל מדרון וולודימירסקי בוויקישיתוף "В Киеве появился пешеходно-велосипедный "мост Кличко": фото". BBC News Україна (ברוסית). נבדק ב-2022-08-02.
זרינסקי מוסטאר (כדורגל)

מועדון הספורט הקרואטי זרינסקי מוסטאר (בקרואטית: Hrvatski športski klub Zrinjski Mostar או קיצור זרינסקי מוסטאר או רק זרינסקי) הוא מועדון כדורגל בוסני מהעיר מוסטר שבבוסניה והרצגובינה, שהוקם במקור ב-1905. איש העסקים הישראלי אמיר גרוס כבירי הוא סגן נשיא המועדון. זרינסקי נחשב לאחד מהמועדונים הבוסניים הבכירים כשבאמתחתו שבעה אליפויות הליגה הבוסנית הבכירה והוא מחזיק בשיא תארים בליגה, כשהאחרון שבהם זכה המועדון בעונת 2021/2022, וגביע מקומי אחד מ-2007/2008. המועדון משחק את משחקיו הביתיים באצטדיון "סטאדיון פוד ביילים ברייגום" (שנקרא גם אצטדיון זרינסקי), וארגון האוהדים הרשמי שהוקם ב-1994 נקרא "אולטראס מוסטאר". הקבוצה, שהוקמה לראשונה על ידי צעירים קרואטים ב-1905 הוא המועדון הוותיק ביותר בבוסניה והרצגובינה ואחד הוותיקים באזור הבלקן בכלל. לאחר מלחמת העולם השנייה, כל המועדונים שהשתתפו בזמן המלחמה בליגה הקרואטית שהייתה תחת שליטה נאצית מ-1941 ועד 1945, הושעו בגוש יוגוסלביה, וזרינסקי היה אחד מאותם מועדונים. השעייה זו נמשכה מ-1945 ועד 1992, כאשר הגוש הסובייטי התפרק וליגת העל היוגוסלבית התפרקה לליגות האזוריות לכל מדינה, נכנסה זרינסקי לליגת העל תחת בוסניה והרצגובינה, כאשר בעשור הראשון לקיומה הקבוצה לא מצליחה לזכות בתארים ומסיימת רק כסגנית האלופה של הליגה הראשונה של הרצג-בוסניה בעונות 1993/1994 ו-1997/1998. החל מעונת 2003/2004 נכנסו להנהלת המועדון מספר חברים שהביאו ספונסרים חדשים ומניבים במיוחד, שמטרתם הייתה להפוך את זרינסקי למועדון המוביל במדינה הצעירה יחסית. התוצאות לא איחרו להגיע וכבר בעונת 2004/2005 זכתה הקבוצה באליפות המדינה הראשונה שלה, כאשר היא מצליחה לחזור על הישג זה בעונת 2008/2009, ובעשור שלאחר מכן בעונות 2013/2014, 2015/2016, 2016/2017, וב-2017/2018, כאשר המתמודדות לתואר היו ז'לייזניצ'אר סרייבו וסרייב שחוו פריחה גם הן. בעונת 2021/2022 זכתה הקבוצה באליפות השביעית שלה לאחר שהקדימה את קבוצת טוזלה סיטי ב-27 נקודות. אתר האינטרנט הרשמי של זרינסקי מוסטאר (בקרואטית) מדיה וקבצים בנושא זרינסקי מוסטאר בוויקישיתוף זרינסקי מוסטאר, ברשת החברתית פייסבוק פרופיל, באתר אופ"א פרופיל, באתר Transfermarkt פרופיל, באתר Soccerway פרופיל, באתר FootballDatabase.eu
אסטרייכר

אסטרייכר (בגרמנית: Österreicher) הוא שם משפחה שפירושו בגרמנית "אוסטרי". האם התכוונתם ל... אהרן אסטרייכר – אדריכל ומעצב פנים מפורסם בציבור החרדי אישטוואן ארקין (במקור אסטרייכר) – סופר יהודי-הונגרי ומחזאי מאנש יוז'ף אסטרייכר – רופא הונגרי מוטי אוסטרייכר – שמו המקורי של מוטי עדן, עיתונאי ישראלי ומנהל הערוץ הראשון פנחס אסטרייכר – רב בבודפשט (אובודה)
קאש בוקס

קאש בוקס (Cash Box) או קאשבוקס (Cashbox) היה מגזין אמריקאי שסיקר את תעשיית המוזיקה ותעשיית משחקיות הווידאו. המגזין יצא מדי שבוע מיולי 1942 עד נובמבר 1996. המגזין היה אחד משלושת המגזינים האמריקאיים העיקריים של תעשיית המוזיקה שפרסמו מצעדי מוזיקה. העיקרי מביניהם, היה מצעד 100 סינגלי הפופ של קאש בוקס. כעשר שנים לאחר פירוק המגזין, ב-2006, חזר המגזין לפעול במתכונת מקוונת בשם Cashbox Magazine. המגזין המקוון מפרסם מצעדי מוזיקה שבועיים וגליונות מודפסים מיוחדים מדי פעם. בשנת 2014, ארגון Record Research של ג'ואל ויטבורן פרסם את ההיסטוריה של נתוני מצעד השירים של המגזין, אשר נרשמו מאוקטובר 1952 עד לנובמבר 1996. מצעד 100 סינגלי הפופ של קאש בוקס cashboxmagazine.com last update as of 2022Mar30 Cashbox Magazine Chart Archives – official site for archived Singles Charts Cash Box Magazine, Inc. – business registry page Cash Box – digital archive from College of William & Mary Cash Box Magazine – digital archive from World Radio History MusicSeek.info – comparison of Cashbox, Billboard, and other charts "Cashbox Magazine". cashboxmagazine.com. ארכיון מ-2020-07-12. נבדק ב-22 במרץ 2014. {{cite web}}: (עזרה) Whitburn, Joel (2014). Cash Box Pop Hits 1952–1996. Record Research Inc. ISBN 978-0898202090. Price, Randy (ed.). "Cashbox Archives". Cashbox Magazine. ארכיון מ-2022-09-05. נבדק ב-5 באוגוסט 2021. {{cite web}}: (עזרה) "Cash Box". digitalarchive.wm.edu. ארכיון מ-2022-09-28. נבדק ב-22 במרץ 2014. {{cite web}}: (עזרה)
גרף מכוון חסר מעגלים

גרף מכוון חסר מעגלים (גמ"ל[דרוש מקור]; באנגלית: DAG,‏ Directed acyclic graph) הוא מסלול פשוט או גרף שמכיל בתוכו מסלולים פשוטים בלבד, שלכולם קודקוד התחלה וסוף. לגרף זה כמה תכונות: גרף הוא מכוון אם ורק אם הוא מניב צלעות אחורה בתוצאת אלגוריתם חיפוש לעומק שמופעל עליו. הגרף מקיים יחס טרנזטיביות: אם היחס של v קטן משל u, והיחס של u קטן משל w, אז היחס של v בהכרח קטן משל w. הרצת מיון טופולוגי אליו תפלוט רשימה ליניארית של כל הקודקודים ב-V, הממוינת לפי יחס סדר מלא. אם הצלע (u,v) קיימת, הצלע (v,u) אינה קיימת. הרצת שיחלוף על הגרף תשאיר אותו מכוון וללא מעגלים, כאשר כל הכיוונים השתנו. קודקודי ההתחלה הם קודקודי הסוף, וקודקודי הסוף הם קודקודי ההתחלה. קבוצת רכיבים קשירים היטב של כל גרף G הוא DAG. מטבע מבוזר כספא מבוסס על שיטה זו. מדיה וקבצים בנושא גרף מכוון חסר מעגלים בוויקישיתוף גרף מכוון חסר מעגלים, באתר MathWorld (באנגלית)
רקורד וורלד

רקורד וורלד (באנגלית: Record World) היה מגזין אמריקאי שסיקר את תעשיית המוזיקה. המגזין נוסד ב-1946 תחת השם Music Vendor. ב-1964, שם המגזין שונה ל-Record World. הגיליון האחרון של המגזין פורסם ב-10 באפריל 1982. המגזין היה אחד משלושת המגזינים האמריקאיים העיקריים של תעשיית המוזיקה שפרסמו מצעדי מוזיקה. הפעם הראשונה שפורסם מצעד מוזיקה במגזין היה בגיליון של 4 באוקטובר 1952. בשנת 2012, הארגון Record Research של ג'ואל ויטבורן פרסם את ההיסטוריה של נתוני מצעד השירים של המגזין, אשר מכסים מ-1954 עד ל-1982. ארכיון גיליונות של Record World, באתר World Radio History "RECORD WORLD 1982 (Defunct 4/10/82)". אורכב מהמקור ב-20 באוגוסט 2009. נבדק ב-2016-05-16. {{cite web}}: (עזרה)תחזוקה - ציטוט: bot: original URL status unknown (link) Record World. Geocities.com. "Barry's Hits of All Decades". ארכיון מ-2021-10-24. נבדק ב-2022-08-02. The Comparison Book 1954-1982, Record Research (באנגלית אמריקאית) (ארכיון)
מעוט

מָעוֹט (מוכר גם בשם קַטַפּוּלְטָה) הוא מתקן שמזניק מטוסים בנושאת מטוסים או משגר מל"טים קלים ללא צורך במסלול המראה. בהמראה ממסלול רגיל, מטוסי קרב זקוקים למרחקים גדולים הנעים בין 300 ל-1,000 מטר על מנת להאיץ עד מהירות גבוהה ממהירות הזדקרות ולהמריא, אך סיפונה של נושאת מטוסים קצר מדי ואין הוא מאפשר למטוס להמריא באופן עצמאי. לשם כך מותקן על הסיפון מתקן אשר מאיץ את המטוס למהירות הדרושה. מתקן זה נרתם לגלגל הקדמי של המטוס, נדחף בעוצמה רבה על ידי בוכנת-קיטור המופעלת על ידי קיטור בלחץ גבוה, וכך מעניק למטוס את המהירות הגבוהה הנחוצה להמראתו. לאחר שהוכן לביצוע המשימה, המטוס מתקרב בעזרת הכוונה מצוות הסיפון אל חלק שבמסילה שבחלק העליון שלו נתפס מוט שמחובר לכן הנחיתה הקדמי של המטוס ותפקידו לוודא שהמטוס לא ינתק מהמעוט בזמן ההזנקה. לאחר שאיש צוות באפוד ירוק וידא שאכן המוט החליק כראוי אל המסילה ושמוט נוסף מאחורי כן הנסע הקדמי גם הוא בתוך המסילה, מסמן שוב בידו והמטוס מתקדם מעט עד שהמוט הקדמי בכן הנסע הקדמי מחליק במעלה המסילה ונופל קדימה וננעל. לאחר וידוא נוסף של הנעילה מתרחק איש הצוות באפוד הירוק מהמטוס ומסמן בידיו שהכול כשורה. איש צוות באפוד צהוב שתפקידו להכווין ולהזניק את המטוס מוודא שהכול מוכן ומסמן בידיו לטייס להגביר את דחף המנועים. לאחר שהדחף הוגבר הוא מתכופף, שולח יד אחת קדימה ומסמן צורת אקדח או מפנה אגודל למעלה ואז אנשי צוות שנמצאים בתא המכונה "בועה" הנמצא בצד הסיפון לוחצים על כפתור השיגור ומזניקים את המטוס לאוויר. בנושאות מטוסים גרעיניות אמריקניות, מערכת מעוט השיגור מחוברת ישירות למערכת הכור הגרעיני, שיוצר במהירות רבה קיטור ממי ים, המועבר לבוכנת המעוט. דבר זה מאפשר הזנקה ושיגור מהירים יותר של מטוסים. בנושאות המטוסים מסדרת ג'רלד פורד, מותקן מעוט אלקטרומגנטי המאפשר האצה הדרגתית יותר של המטוס, אשר מקטינה את הנזק המבני הנגרם לו. כבל עצירה וו עצירה ערך זה הוא קצרמר בנושא תעופה. אתם מוזמנים לתרום לוויקיפדיה ולהרחיב אותו.
אזרים

האָזֶרִים, או האָזֶרִבּייג'נים (באזרית: Azərilər), הם עם (קבוצה אתנית) ולאום החי בעיקר במחוז מזרח אזֶרבייג'ן(אנ') בצפון מערב איראן ובמדינת רפובליקת אזֶרבּייג'ן של ימינו ודוברים את השפה האזֶרית, שהיא ממשפחת השפות הטורקיות. רובם המכריע של האזרים הם מוסלמים-שיעים והם מהווים את הקבוצה האתנית השנייה בגודלה בקרב העמים הטורקיים. אף על פי שלאזרים ישנה מדינת לאום עצמאית (אזרבייג'ן) בה הם מהווים את הרוב, רוב האזרים מתגוררים באיראן ומרוכזים בעיקר בפרובינציית אזרבייג'ן האיראנית שגובלת עם מדינתם, אזרבייג'ן. המנהיג העליון של איראן, עלי ח'אמנאי ממוצא אזרי מצד אביו. מקור השם "אָזֶרִי" ככל הנראה נגזר מאטרופטס(אנ'), ששלט בממלכה שנקראה על שמו אטרופטנה שהשתרעה על אזור שנמצא כיום בתחומי שלוש מדינות: איראן, ארמניה ואזרבייג'ן. השם נהגה בצורה שונה בכל שפה, לדוגמה בפרסית נקרא "אטרפטה". מקורם של האזרים לא לחלוטין ברור, אך נראה שרבים מהם היום מאמינים שמקורם בשבטים טורקיים שנדדו לאזור שהיה תחת שלטון האימפריה הסאסאנית והאימפריה הרומית לסירוגין. או, לדעת אחרים, מאוחר יותר, תחת שלטון השושלת הסלג'וקית. אחרים מאמינים שמדובר בעם פרסי במקורו שהושפע ממהגרים טורקים לאורך דרך המשי. האזרים הושפעו מהתרבות הפרסית והשתייכו תחילה לדת הזורואסטרית. לאחר כיבוש האזור על ידי האימפריה המוסלמית האזרים קיבלו על עצמם את האסלאם הסוני, אך לאחר עליית האימפריה הספווית האזרים עברו לאסלאם השיעי. מדיה וקבצים בנושא אזרים בוויקישיתוף אזרים, באתר אנציקלופדיה בריטניקה (באנגלית) ערך זה הוא קצרמר בנושא קבוצות אתניות. אתם מוזמנים לתרום לוויקיפדיה ולהרחיב אותו.
גביע ליגת העל בכדורגל נשים 2022/2023

גביע אתנה לעונת 2022/2023 היא התחרות השלישית במפעל זה. משחקי התחרות נפתחו ב-23 באוגוסט 2022 ומשחק הגמר נערך ב-26 בדצמבר 2022 והסתיים בניצחון של מ.ס. קריית גת על הפועל עירוני פתח תקווה בדרך לשמירה על התואר וזכייה שלישית במפעל. בתחרות ישתתפו 8 קבוצות ליגת העל שיחולקו לשני בתים על פי מיקום גאוגרפי. בכל בית יתקיימו 3 מחזורי משחקים כשכל קבוצה משחקת מול כל הקבוצות האחרות בבית פעם אחת ובסך הכל 3 משחקים לקבוצה. שתי הקבוצות הראשונות בכל בית יעפילו לחצי הגמר. הקבוצות שלא יעפילו לשלב זה יקיימו משחקי דירוג כדי לקבוע את מיקומן הסופי בתחרות. שלב חצי הגמר יערך לפי הצלבת מיקום בין הבתים ובשיטת נוק אאוט כשהמנצחות יעפילו למשחק גמר. הפועל מרמורק שהייתה אמורה לשחק במפעל, לא הצליחה להעמיד קבוצה, לא עברה בבקרה התקציבית, הורדה ליגה ולאחר מכן הפסיקה את פעילותה ובמקומה הוחזרה לליגת העל הפועל באר שבע. כתוצאה מכך שובצה הפועל באר שבע במקומה ומשחקיה החלו רק במחזור השלישי של הגביע. כתוצאה מכך, שלב הבתים שהיה אמור להסתיים ב-12 בספטמבר, הסתיים רק ב-6 באוקטובר ומשחקי חצי הגמר והגמר נדחו גם הם. שלב חצי הגמר ומשחקי הדירוג 5-8 נערכו ב-24 באוקטובר 2022. עונת 2022/2023 בליגת העל בכדורגל נשים עונת 2022/2023 בגביע אתנה, באתר ההתאחדות לכדורגל בישראל קריית גת והפועל פת עלו לגמר גביע אתנה, באתר ערוץ הספורט, 25 באוקטובר 2022 בפעם השלישית - מ.ס. קריית גת זכתה בגביע אתנה, באתר ההתאחדות לכדורגל בישראל, 27 בדצמבר 2022 ראשון לעונה: קריית גת זכתה בגביע אתנה, באתר ערוץ הספורט, 27 בדצמבר 2022 גמר גביע אתנה 2022 - הפועל ע. פ"ת - מ.ס. קרית גת, סרטון בערוץ "ההתאחדות", באתר יוטיוב הפועל מרמורק הורדה לליגה הלאומית רשמית: הפועל ב״ש חזרה לליגת העל, מרמורק סגרה את קבוצת הנשים
מצעד סינגלי הדאנס המסחריים

מצעד סינגלי הדאנס המסחריים (באנגלית: Dance Singles Sales; נודע בעבר בשם מצעד הדיסקו אקשן של בילבורד) היה מצעד שפורסם מדי שבוע על ידי מגזין בילבורד בארצות הברית, שהוקם ב-1985. הוא מדד את המכירה של סינגלים שיצאו באופן מסחרי ומאופיינים בסוגת הדאנס. במקור, הוקם בשם מצעד הדיסקו אקשן של בילבורד כבר בשנת 1974. בתקופה מסוימת, המצעד כלל שירים שאינם מאופיינים בסוגת הדאנס או בעלי רמיקסים המאופיינים בסוגת הדאנס; זאת, אם הם הופצו כמקסי סינגל, ביניהם סינגלים של אמנים כמו להקת האינדסטריאל מטאל-מיניסטרי ולהקת הרוק האלטרנטיבי הסמית'ס. התחושה הייתה שכלל זה מטעה את מטרת המצעד למדוד את המכירות של מוזיקת דאנס ולפיכך סינגלי מקסי שלא אופיינו בסוגת הדאנס לא הורשו להיות חלק מהמצעד. כתוצאה מכך, על אף שמוזיקאים רבים שאינם קשורים לסוגת הדאנס מוציאים סינגלים בפורמט מקסי-סינגל, אינם נכללים במצעד זה אלא אם הסינגל כולל רמיקסים המאופיינים בסוגת הדאנס. כאשר פעל, כלל המצעד את 50 השירים המובילים בכל שבוע. עד 2001, הוא הצטמצם ל-25 והצטמצם למצעד של 10 שירים בעקבות השקת מצעד הדאנס איירפליי בשנת 2003. ב-17 בינואר 2013, בילבורד השיקו את מצעד שירי הדאנס/אלקטרוני, אשר כולל את 50 שירי הדאנס הפופולריים ביותר, כמו גם שירים אלקטרוניים. המצעד מבוסס על השמעות במועדוני לילה, מכירות, השמעות ברדיו, הורדות דיגיטליות וסטרימינג. בילבורד הפסיקו להפעיל את מצעד סינגלי הדאנס המסחריים לאחר 2013, כיוון שהוא שולב במצעד שירי הדאנס/אלקטרוני ובשל הירידה במספר מכירות התקליטים. מצעד שירי הדאנס קלאב מצעד הדאנס/מיקס שואו איירפליי About: Dance/Electronic Singles Sales, dbpedia.org "Disco Action." Billboard, vol. 86, no. 43, October 26, 1974, p. 22 Chart - Billboard | Billboard (בספרדית)
צבי קצובר

צבי קצובר (נולד ב-4 בנובמבר 1943) הוא פוליטיקאי ואיש התיישבות ישראלי, ממייסדי קריית ארבע והיישוב היהודי בחברון וראש המועצה המקומית קריית-ארבע בין 1990 ל-2008. נולד ליונתן וברכה קצובר. אחיו הצעיר הוא בני קצובר. בשנת 1966, בעת שעבד כמורה בדימונה, נישא ליהודית הירש. הם התגוררו בדימונה ועסקו בהוראה. לזוג חמישה ילדים. היה מרכז סניף הפועל המזרחי בדימונה. ביום עליית קריית ארבע על הקרקע, בערב ראש השנה 1971, עבר להתגורר עם משפחתו במקום. הוא ניהל את מזנון "מסעדת המתנחלים" וחנות מזכרות ליד מערת המכפלה, שהיה המבנה היהודי הראשון בעיר לאחר מלחמת ששת הימים. הוא ומשפחתו נטלו חלק בהקמת היישוב היהודי בחברון. בפורים 1976, בעת שנסע עם חבריו למסעדתו בחברון, הותקף בידי פורעים ערבים. הם הצליחו לתפוס שלושה מהפורעים ולהביאם לידי המושל הצבאי של חברון. בתקופת המאבק כנגד הנסיגה מסיני עברו להתגורר בימית. באותן שנים שימשה רעייתו יהודית כסגנית ראש מועצת קריית ארבע. בשנת 1985 התמודד על ראשות מועצת קריית ארבע. רשימתו זכתה ב-318 קולות שזיכו אותה בשלושה מושבים במליאת המועצה, והוא עלה לסיבוב השני מול ראש המועצה המכהן שלום ואך. קצובר זכה לתמיכת השר משה קצב וחבר הכנסת חיים קופמן, וכן של מפלגת התחיה. הוא הפסיד וכיהן כסגן ראש המועצה. בינואר 1990 נעצר לאחר שסירב למסור את נשקו האישי לבדיקה בליסטית בעקבות הריגת פלסטיני תושב חברון מספר שבועות קודם לכן. הוא שוחרר לאחר כמה ימים לאחר שהתחייב להגיש את נשקו לבדיקה. ביולי 1990 התמודד שוב לראשות המועצה מטעם סיעת "יחדיו במעלה", וניצח ברוב של 65%. אחת הפעולות הראשונות שיזם הייתה הקמת ישיבה תיכונית קריית ארבע. ב-1991 הוגש נגדו כתב אישום על ירי במחנה הפליטים דהיישה, ממנו זוכה. בשנת 1993 נעצר לאחר שהיה שותף לניסיון לא חוקי להרחיב את קריית ארבע. בתקופת כהונתו נחתמו הסכמי אוסלו והסכם חברון, והוא היה ממובילי המאבק כנגדם, וביטא קו תקיף בנושא זה. הוא רמז כי יישומו של הסכם "עזה ויריחו תחילה" יוביל מתנחלים חמושים לפעילות, ויאיר צבן טען כי הוא רצה להקים מחתרת. את אלוף פיקוד המרכז עמרם מצנע הוא כינה "קיבוצניק שמאלני ושקרן". בתקופת המאבק נגד תוכנית ההתנתקות עברה משפחתו להתגורר במושב גדיד שבגוש קטיף. קצובר כיהן כראש המועצה עד לפרישתו בשנת 2008. יהודית קצובר - קריית ארבע חלק א, "מדור המייסדים" יש"ע שלנו, 7 בפברואר 2018. 100 עובדי "הנוער העובד הדתי" בדימונה הועברו ל"הפועל המזרחי", הצופה, 5 במרץ 1967 אורן כהן ומיכל קדם, נרצחה בת 39 מהגדה שנחשדה בשיתוף פעולה, חדשות, 19 בינואר 1990 יוסי לוי, צבי קצובר ימסור את נשקו לבדיקה, מעריב, 21 בינואר 1990 עתי"ם, רוב לקצובר בבחירות בקרית-ארבע, חדשות, 5 ביולי 1990 חנן שלאין, מתנחלים בחברון בעקבות משפט דהיישה: האשמות מצנע נגדנו מחייבות שחרורו מצה"ל, מעריב, 14 במרץ 1991 שלמה דרור, צה"ל מנע בכוח הקמת התנחלות, חדשות, 24 בספטמבר 1993 שלמה דרור, ביש"ע קוראים למרי אזרחי: "נוריד את הכפפות ונילחם", חדשות, 30 באוגוסט 1993 שלמה דרור, השרים החליטו: יגויסו עוד 1000 שוטרים ויוקדם גיוסם של 550, חדשות, 22 במרץ 1993 אהרן קליין ואורנה לנדאו, לא רמטכ"ל ולא תימני, חדשות, 12 במרץ 1993
רובן בלנקו

רובן בלנקו וייגה (בספרדית: Rubén Blanco Veiga; נולד ב-25 ביולי 1995 במוס שבספרד) הוא כדורגלן ספרדי המשחק בעמדת השוער בקבוצת אולימפיק מרסיי. בלנקו גדל במחלקות הנוער של סנטה מריניה וסלטה ויגו. ב-26 במאי 2013 ערך את הופעת הבכורה שלו בקבוצה הבוגרת של סלטה ויגו, בניצחון 2-0 על ריאל ואיאדוליד במסגרת המחזור ה-37 בליגה לעונת 2012/2013. ב-20 באוקטובר 2016 ערך את הופעת הבכורה שלו במסגרת אירופאית, בתיקו 2-2 נגד אייאקס במסגרת הליגה האירופית לעונת 2016/2017. ב-20 ביולי 2022 הושאל למשך עונה אחת לאולימפיק מרסיי מליגת העל הצרפתית. ב-30 ביולי 2023 חתם באופן קבוע במרסיי. רובן בלנקו, באתר Transfermarkt רובן בלנקו, באתר Soccerway רובן בלנקו, באתר BDFutbol רובן בלנקו, באתר WorldFootball.net רובן בלנקו, באתר FootballDatabase.eu רובן בלנקו, באתר ESPN Welcome to Mars, Rubén Blanco! באתר הרשמי של אולימפיק מרסיי, 20 ביולי 2022 (בצרפתית)
טום קראוס

טום קראוס (בגרמנית: Tom Krauß; נולד ב-22 ביוני 2001 בלייפציג שבגרמניה) הוא כדורגלן גרמני המשחק בעמדת הקשר בקבוצת לוטון טאון מהצ'מפיונשיפ. קראוס גדל במחלקת הנוער של ר.ב. לייפציג. ב-27 ביוני 2020 ערך את הופעת הבכורה שלו בקבוצה הבוגרת של המועדון, כשנכנס כמחליף בניצחון 1–2 על אאוגסבורג במסגרת המחזור ה-34 בבונדסליגה לעונת 2019/2020. ב-4 באוגוסט 2020 הושאל קראוס למשך שתי עונות לנירנברג מהבונדסליגה השנייה. ב-12 בספטמבר ערך את הופעת הבכורה שלו במועדון, בהפסד 3-0 לר.ב. לייפציג במסגרת הסיבוב הראשון של הגביע הגרמני. ב-18 בספטמבר ערך את הופעת הבכורה שלו בליגה, בתיקו 1-1 נגד יאן רגנסבורג במסגרת המחזור הראשון לעונת 2020/2021. ב-4 באפריל 2021 הבקיע את שער הבכורה שלו במועדון, בניצחון 1–2 על פאדרבורן 07 במסגרת המחזור ה-27 בליגה. הוא ערך 64 הופעות ליגה במשך תקופת ההשאלה, בהן הבקיע חמישה שערים. ב-10 ביוני 2022 הושאל קראוס לשאלקה 04 מהבונדסליגה. ב-14 ביולי 2023 חתם במיינץ 05. בעונת הבכורה שלו במועדון, 2023/24, ערך קראוס 29 הופעות ליגה והבקיע שער אחד. בקיץ 2024 הושאל קראוס לעונה אחת ללוטון טאון מהצ'מפיונשיפ. מדיה וקבצים בנושא טום קראוס בוויקישיתוף טום קראוס, באתר Transfermarkt טום קראוס, באתר Fussballdaten.de (בגרמנית) טום קראוס, באתר Soccerway טום קראוס, באתר WorldFootball.net טום קראוס, באתר FootballDatabase.eu Tom Krauß joins Schalke on loan באתר הרשמי של שאלקה 04, 10 ביוני 2022 (בגרמנית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "טום קראוס".
חזיר יבלות ג'אווני

חזיר יבלות ג'אווני (שם מדעי: Sus verrucosus; או חזיר ורקוזי) הוא מין בסוג חזיר האנדמי לאי ג'אווה ולאיים הסמוכים, בָּאוִיאַן ומאדורה. החזיר הג'אווני חי ביערות שגובהם נמוך מ-800 מטר. משקלו של החזיר הג'אווני נע בין 44 ל-108 ק"ג, כאשר הזכר שוקל למעלה מפי שניים מהנקבה. מקורות אחרים מציינים כי משקלן של הנקבות הוא 45–60 ק"ג, ושל הזכרים – 80–150 ק"ג. אורכו של החזיר הג'אווני 90 עד 190 ס"מ. צבעו נע מצהוב אדמדם ועד לשחור וחלקיו התחתונים הם בצבע צהבהב. בפניו 3 זוגות גבשושיות. יש שוני רב בגודלן של גבשושיות אלו מפרט לפרט והן אינן ניכרות אצל הנקבות. לחזירים הג'אוונים רעמת שיער ארוכה שיורדת מהעורף דרך עמוד השדרה עד לישבן. להם רגליים דקות וזנב ארוך. על הזנב יש ציצית שיער קטנה. לו ראש ארוך ואוזניים גדולות. תקופת ההיריון בחזיר הג'אווני נמשכת בסביבות הארבעה חודשים. הם ממליטים 3–9 גורים מדי שנה בתקופת הגשמים שבין ינואר למרץ. הגורים יונקים עד גיל 3–4 חודשים, אז הם נגמלים מיניקה. הנקבות דואגות לגורים בקבוצות יחד עם נקבות נוספות בעוד שהזכרים נשארים בודדים. אורך חייו של חזיר יבלות ג'אווני הוא עד 14 שנה. כאשר חש החזיר הג'אווני מאוים הוא זוקף את רעמת שיערו המצויה בגבו. החזיר הג'אווני מזיק לחקלאות האדם וניצוד בשל בשרו. רק חזירים ג'אוונים מעטים מוחזקים בשבי. אלו מוחזקים במושבות רבייה, כולן בגני חיות במזרח האי ג'אווה. מדיה וקבצים בנושא חזיר יבלות ג'אווני בוויקישיתוף חזיר יבלות ג'אווני, באתר ITIS (באנגלית) חזיר יבלות ג'אווני, באתר NCBI (באנגלית) חזיר יבלות ג'אווני, באתר האנציקלופדיה של החיים (באנגלית) חזיר יבלות ג'אווני, באתר GBIF (באנגלית) Javan warty pig (באנגלית) חזיר יבלות ג'אווני באתר הרשימה האדומה של IUCN לפי Blouch, Raleigh A. 1993. The Javan warty pig (Sus verrucosus), in Pigs, Peccaries, and Hippos, Status Survey and Conservation Action Plan, IUCN/SSC Hippo Specialist Group, William R. Oliver editor. IUCN עם זאת, במקור זה נרמז כי ייתכן וקיימים תת-מינים תחת מין זה, וכי המשקל שצוין הוא המשקל של תת-המין הנפוץ ביותר, אך לא של תת-המינים האחרים, אם קיימים.
יאיי חורטר

יאיי חורטר (בהולנדית: Jay Gorter; נולד ב-30 במאי 2000 בפורמרנד שבהולנד) הוא כדורגלן הולנדי המשחק בעמדת השוער בקבוצת אייאקס מליגת העל ההולנדית. חורטר גדל במחלקות הנוער של FC פורמרנד, אייאקס, AFC, א.ז. אלקמאר וגו אהד איגלס. ב-29 באוקטובר 2019 ערך את הופעת הבכורה שלו בקבוצה הבוגרת של גו אהד איגלס, בניצחון 3-1 על אלמיירה סיטי במסגרת הסיבוב הראשון של הגביע ההולנדי. ב-30 באוגוסט 2020 ערך את הופעת הבכורה שלו בליגת העל ההולנדית, בתיקו 0-0 נגד דורדרכט במסגרת המחזור הראשון בליגה לעונת 2021/2022. בסך הכל ערך 37 הופעות ליגה במדי המועדון. ב-12 ביוני 2021 חתם חורטר באייאקס מליגת העל ההולנדית. ב-20 בינואר 2022 ערך את הופעת הבכורה שלו במועדון, בניצחון 9-0 על אקסלסיור מאאסלויס במסגרת הגביע ההולנדי. ב-15 במאי ערך את הופעת הבכורה שלו בליגה במדי אייאקס, בתיקו 2-2 נגד ויטסה ארנהם במסגרת המחזור ה-34 לעונת 2021/2022. זו הייתה הופעתו היחידה בעונה זו, בה זכתה אייאקס באליפות הולנד. אייאקס אליפות הולנד (1): 2021/2022 יאיי חורטר, באתר Transfermarkt יאיי חורטר, באתר Soccerway יאיי חורטר, באתר WorldFootball.net יאיי חורטר, באתר FootballDatabase.eu Ajax contracteert Jay Gorter באתר הרשמי של אייאקס, 12 ביוני 2021 (בהולנדית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "יאיי חורטר".